runetrust/blame-folketinget-dk huggingface dataset:
Signe Munk (SF), 2025-10-09:
Så ordføreren kritiserer, at vi sørgede for, at Samsamsagen blev undersøgt?
Det forstår jeg slet ikke kritikken af.
Derudover vil jeg bare sige, at det jo er forkert, når ordføreren siger, vi har skiftet position.
Så vil jeg også bare sige, at jeg ved ikke, hvad det er for en forvirring, der er inde i den her sal, men statministeren er jo ikke min statsminister, altså hun sidder i en SVM-regering, jeg er i opposition til.
Det her handler for mig at se om ordentlighed, og så handler det om, at når der er truffet en afgørelse i en af de mest undersøgte sager i Minkkommissionen, når der har været et folketingsvalg oven på den sag, og når der har været en klar vurdering af, at der ikke er givet en ulovlig instruks, så skal vi ikke tage en omkamp på den sag.
Men jeg vil rigtig gerne forlænge forældelsesfristerne for ministeransvar.
Det synes jeg er relevant.
Jens Joel (S), 2025-10-09:
Tak til Liberal Alliances formand.
Det skulle gælde alle virksomheder.
Så ville man i øvrigt slå fast, at udenlandske arbejdskraft intet med udlændingepolitik havde at gøre.
Står Liberal Alliances formand stadig bag de udsagn, eller fortryder man den optræden, det budskab?
Alex Vanopslagh (LA), 2025-10-09:
Ja, den sidste del af spørgsmålet må du jo spørge de andre partier om.
Vi anbefaler fortsat, at man holder fast i retsforbeholdet, bl.a. fordi det er vigtigt for os, at vi kan blive ved med at føre en stram udlændingepolitik i Danmark og også skal gøre den endnu strammere, end den er i dag.
Det er jo noget af det, man risikerer at sætte over styr, hvis der ikke er et retsforbehold.
Så det er grunden til, at vi fortsat ønsker at fastholde retsforbeholdet.
Jens Joel (S), 2025-10-09:
Det er selvfølgelig meget sjovt, men nu siger jeg så, at Bøllebob også siger: Når jeg vil sige min mening, hører jeg altid disse ord: Du er alt for uerfaren, du er kun et lille barn.
Sådan var det måske også lidt her med hr. Alex Vanopslagh.
Det er jo udlændingepolitik, når der er 400.000 udenlandske lønmodtagere herhjemme, når man kan se, at der i Brøndbyvester på skolen dér er 11 modtageklasser, og når vi er nødt til at forholde os til sammenhængskraften i landet her.
Udenlandsk arbejdskraft kan være en gevinst, udenlandsk arbejdskraft har også en bagside af medaljen.
Alex Vanopslagh (LA), 2025-10-09:
Jeg har ikke ...
Nej, jeg skal nok stoppe.
Jeg kunne jo godt blive ved bare for at understrege pointen om, at det jo ikke er en måde, man kan forholde sig til rimelige spørgsmål på.
For det er selvfølgelig et helt rimeligt spørgsmål.
De skal jo ikke være en del af en model, hvor beløbsgrænsen er markant lavere, og hvor man vender tingene på hovedet.
Det var også noget af det, vi foreslog: I stedet for at man skal til at gennemføre en masse papirarbejde, før man kan hente udenlandsk arbejdskraft op, skal man kunne hente det op og så få det godkendt bagefter.
Men det skal jo gælde de lande, som vi har gode integrationserfaringer med.
Jan E. Jørgensen (V), 2025-10-09:
Jeg skal overbringe en hilsen fra Venstres SoMe-afdeling, der er meget begejstret over indledningen på talen med den her Bølle-Bob-reference om at være fanget imellem at være barn og være voksen.
Jeg kan ikke helt afvise, at det måske vil blive bragt sådan helt uden for sammenhæng og revet ud af sammenhæng.
Det kan jeg ikke afvise, men nu må vi se, hvad de finder på, de unge mennesker.
Mit spørgsmål går på EU.
Der vil jeg gerne rose Liberal Alliance for at have været på en rejse, tror jeg man kalder det, fra at anbefale et nej til at afskaffe retsforbeholdet og erstatte det med en tilvalgsordning, men heldigvis selv stemme ja inde i salen, som vi har fået vide at flere fra den daværende ledelse gjorde, til at være fuldtonede europæere og stå skulder ved skulder med Venstre i sagen om afskaffelse af forsvarsforbeholdet.
Det er jeg glad for, oprigtigt.
Men så vil jeg gerne spørge, hvordan det så er lykkedes at nå til en eller anden enighed på det her møde, der blev afholdt i Fredericia med partier, der jo eksempelvis ønsker, at Danmark skal meldes ud af EU?
Alex Vanopslagh (LA), 2025-10-09:
Jeg glæder mig til at se, hvad Venstres SoMe-afdeling finder på.
Jeg tænker jo, at med så godt et indhold kan det også være, I kan gå hen og ligefrem lave en banger på de sociale medier.
Så det glæder jeg mig til at følge med i.
Jeg vil egentlig også bare lige bemærke om det, at vi støttede en afskaffelse af forsvarsforbeholdet, og at det faktisk har været partiets politik i mange år og så længe, jeg overhovedet kan huske – jeg tror, siden partiet blev stiftet.
Så det er der ikke noget nyt i.
Så er det jo også rigtigt, at vi i den borgerlige familie er enige om en række ting, og der er også nogle ting, vi er uenige om, særlig når det kommer til EU.
Men noget af det, vi er enige om, når det kommer til EU, er jo, at Danmark skal være bedre til, når EU klart og tydeligt ikke respekterer nærhedsprincippet, at lave et pushback og prøve at få testet, gerne i samarbejde med andre lande, hvorvidt det overhovedet respekterer nærhedsprincippet.
Det gælder eksempelvis barselsdirektivet, men der er jo masser af andre ting, hvor man kan sige, at hvis EU skal stå stærkere i fremtiden, skal det blive stærkere på kerneopgaverne, og så skal det respektere nærhedsprincippet mere, så det ikke vælter ind med alle mulige bureaukratiske tiltag.
Jan E. Jørgensen (V), 2025-10-09:
Men vi ser jo, at noget af det, EU savner nogle muskler til, er hele det retlige område.
Hvis der på et tidspunkt kommer en afstemning om retsforbeholdet igen, kan vi så forvente at se Liberal Alliance på jasiden, og hvordan vil det i øvrigt se ud i forhold til de øvrige blå partier?
Den første del af spørgsmålet er den vigtigste for mig at få svar på.
Alex Vanopslagh (LA), 2025-10-09:
Jeg har ikke yderligere kommentarer til den sag.
Den har jeg jo kommenteret mange gange igennem de seneste år.
Mette Thiesen (DF), 2025-10-09:
Det var rart at få en præcisering, men jeg vil stadig væk sige, at hovedansvaret altså ligger hos os forældre.
Men tak for at præcisere det.
Der er en anden ting, jeg godt kunne tænke mig at spørge om.
Vi kan nu forstå, at SF ikke bakker op om at forlænge den her frist i forhold til minkskandalen.
Mona Juul (KF), 2025-10-09:
Tak for det.
Der er ikke nogen tvivl om, at alle de mennesker, som hver dag arbejder i vores politi, beredskab og forsvar, skal have en ekstra tak i den her tid.
Charlotte Bagge Hansen (M), 2025-10-09:
Først vil jeg sige tak for en rigtig god tale.
Jeg er glad for, at De Konservative lidt har dæmpet retorikken.
Ved finanslovsforhandlingerne skulle råderummet gå ensidigt tilbage til danskerne, men her i formandens tale gør man også opmærksom på, at det er vigtigt, at vi passer på pengene.
En af grundene til, at jeg også er meget begejstret for talen, er, at jeg faktisk lidt oplever, at den tilgang til at lede landet, regeringen har, går igen i talen, som Mona Juul holder.
Så jeg synes jo faktisk, at Konservative en til en passer godt ind i den regering, vi har lige nu, i hvert fald i forhold til hovedformålet med talen.
Det, jeg gerne vil spørge om, er: Nu er der finanslovsforhandlinger, og jeg vil gerne vide, om De Konservative, som er et arbejdende parti, der gerne vil have indflydelse, går konstruktivt ind til forhandlingerne med regeringspartierne.
Mona Juul (KF), 2025-10-09:
Tak for spørgsmålet.
Jeg kan ikke huske en eneste forhandling, som Det Konservative Folkeparti er blevet inviteret til, som vi ikke har forsøgt at gå konstruktivt til.
Det er jeg bare nødt til at sige.
Jeg tror ikke, at der er en eneste herinde, der kan komme og sige, at dér mødte vi ikke op, og dér gad vi ikke at deltage.
Vi er altid borgerlige stemmer, der arbejder.
Sådan er det.
Det bliver vi ved med at være, uanset hvem der sidder for bordenden.
Så vil vi selvfølgelig komme med krav og ønsker, som vi altid gør, men jeg vil også bare lige have lov at sige: Nej, vi skulle ikke i den her regering.
Det er jeg nødt til at sige til ordføreren.
Det er jeg meget, meget glad for at vi ikke er.
Hvis ordføreren havde været i gruppeværelset på det tidspunkt, hvor der blev dannet en regering, havde man set, at jeg nærmest lå i natostilling hen over gruppebordet og sagde, at nej, det skulle vi ikke.
For det var baseret på noget forkert.
Det var baseret på en aftale, der handlede om at putte tingene ind i regneark og lige at skulle lave et arbejdsfællesskab og bygge det ene og det andet sammen.
Charlotte Bagge Hansen (M), 2025-10-09:
Nu ved jeg jo, at ordføreren kommer fra erhvervslivet ligesom mig, og jeg har da aldrig oplevet erhvervslivet så glade som i dag, fordi de nu har mulighed for at vækste og for at ansætte flere mennesker.
Der er kommet gode reformer på skoleområdet.
Vi har lavet en ældrereform.
Jeg synes, at fru Mona Juul skulle prøve at overveje at komme med ind og tage lidt ansvar, for helt ærligt giver det en kæmpe god følelse.
Mona Juul (KF), 2025-10-09:
Jeg kan godt høre, at Moderaterne savner nogle flere i gruppeværelset.
Det fornemmer jeg tydeligt her.
Men jeg må bare sige, at det ikke er der, vi er i Det Konservative Folkeparti, på nogen som helst måde.
Jeg vil bare anholde noget.
Jeg hører tit regeringspartier nævne, at de tager ansvar.
Det gør vi så sandelig også i oppositionen, skal jeg lige hilse at sige.
Men vi får også kritik for det.
Uha, så må man ikke kritisere den siddende regering.
Det er da lige præcis vores opgave.
Hvis der er noget, jeg skal kritisere i forhold til erhvervslivet, er det, at man ikke tager action på, at produktiviteten er klart faldende.
Det har en kæmpe konsekvens for danske virksomheder og arbejdspladser.
Konkurrenceevnen falder lige nu.
Det skal vi have gjort noget ved.
Peder Hvelplund (EL), 2025-10-09:
Tak for det, og tak til ordføreren for talen.
Fru Mona Juul talte meget om oprustning, og det var både økonomisk, det var åndeligt, og det var militært, og det er der bestemt også brug for, så det kan jeg sådan set godt forstå.
Jeg synes bare nogle gange, at vi i den diskussion lidt glemmer, hvad det så er, der gør, at vi er villige til at investere så mange milliarder i vores militære oprustning, hvad det er, der gør, at vi synes, at vi har en samfundsmodel, der er så meget værd at forsvare.
Efter min opfattelse er det jo det, at vi både har et stærkt demokrati, et uafhængigt demokrati, selvfølgelig med en god balance mellem magten hos Folketinget og hos regeringen, men det er også et spørgsmål om, at vi har et velfærdssamfund, altså hvor vi er sikre på, at hvis vi bliver ramt af kriser, uanset om det er personlige, om det er samfundsmæssige, eller om det er klimakriser, har vi hinandens ryg.
Derfor savner jeg lidt i ordførerens tale, at ordføreren også talte om den velfærdsmæssig oprustning, altså det, at vi skulle sikre, at vi bliver ved med at bevare en velfærdsmodel, som vi gerne vil forsvare.
Der har vi f.eks. set, at Konservative har deltaget i en kontanthjælpsaftale, der har betydet, at der er folk, der må gå fra hus og hjem.
Er det virkelig det, der er den model, vi skal forsvare fremover?
Mona Juul (KF), 2025-10-09:
Allerallerførst vil jeg sige, at vi ikke har et velfærdssamfund, hvis ikke vi har et stærkt forsvar.
Alt, hvad vi kæmper for hver evig eneste dag i det her frie, åbne demokrati, er vores frihed, og den er helt, helt afgørende.
Det er det første og vigtigste velfærdskryds, der skal sættes.
Det skal så siges.
Så kan vi diskutere alt muligt andet også, men at stå stærkt nu er helt afgørende for, at vi overhovedet kan have nogen som helst andre drøftelser.
Når jeg f.eks. i dag og også tidligere har taget fat i f.eks. førtidspensionen, er det jo, fordi jeg kerer mig om velfærdssamfundet, så er det, fordi jeg kan se, at næste år kommer førtidspensionen til at koste danske skatteborgere 62 mia. kr.
Det er godt nok mange penge.
Så kommer vi jo til et punkt, hvor samfundskontrakten ikke kommer til at hænge sammen mere, for så er der på et tidspunkt jo ikke midler til, at vi kan hjælpe dem, som har allermindst.
Derfor har vi måden, hvorpå vi sørger for, at velfærdsstaten stadig hænger sammen.
Peder Hvelplund (EL), 2025-10-09:
Vi behøver ikke at diskutere, at der er behov for at investere i vores forsvar, for selvfølgelig skal vi have et stærkt territorialforsvar, og vi skal kunne give gensidig sikkerhedsgarantier til ligesindede lande omkring os.
Men når vi skal have det, er det netop, fordi vi skal kunne forsvare en velfærdsmodel.
Fru Mona Juul nævner selv førtidspensionen, og vi kunne høre i statsministerens åbningstale, at der blev åbnet for, at der skulle justeres på førtidspensionen, altså at den skulle vurderes igen.
Det betyder, at der er tusindvis af borgere i Danmark, borgere med psykisk usikkerhed, som bliver kastet ud i utryghed, fordi deres forsørgelsesgrundlag bliver draget i tvivl.
Mona Juul (KF), 2025-10-09:
Vi investerer i dag massivt i vores velfærd.
Jeg tror bare, at vi er nødt til at se i øjnene, at hvis vi fortsætter med at gøre tingene på præcis samme måde, som vi har gjort igennem rigtig lang tid, har vi ikke råd til at tage os af dem, som har det allersværest.
Det, jeg bare kan registrere, og jeg ved jo ikke, hvad det er, regeringen går og barsler med, men jeg vil bare sige, at i Det Konservative Folkeparti kan vi registrere, at der er usædvanlig mange ikkevestlige, der er på overførselsindkomst.
Hver femte er på overførselsindkomst, og samlet set er det hver tiende dansker, der er på overførselsindkomst.
Når vi så også ser, at unge under 40 år får tilkendt førtidspension for stress, depression og angst, så siger jeg bare, at det gør alt, alt for ondt, og det er faktisk vigtigere end økonomien i det.
Martin Lidegaard (RV), 2025-10-09:
Tak for en rigtig dejlig kernekonservativ tale.
Hvis der er nogen, der kan slå rekorden på 79 år, Lis' rekord, tror jeg, det er fru Mona Juul.
Vi er utrolig glade for det samarbejde, vi især har på det grønne område, men er af samme grund – det skal jeg være ærlig og sige – jo også en lille smule bekymrede for, at De Konservative lidt har, undskyld udtrykket, vendt bedetæppet ud mod det yderste højre nu.
For derude hos Dansk Folkeparti og fru Inger Støjberg anerkender man dårligt nok klimaforandringerne; man er i hvert fald ikke klar til at gøre noget ved dem.
Derfor håber jeg sådan på et fortsat samarbejde på det område, som jeg ved betyder meget for fru Mona Juul, ligesom det gør for mig, nemlig at få sort energi ud af Danmark og få danske virksomheder og danske borgere til at kunne få billigere grøn energi og få det hurtigt, så vi også slipper ud af Putins gas- og oliefælde.
Der håber jeg, at vi stadig kan regne med Konservative, og jeg håber, at vi, uanset at I nu orienterer jer lidt mere mod højre, stadig kan holde fast i det samarbejde.
Mona Juul (KF), 2025-10-09:
Tak for spørgsmålet, og også tak for det gode samarbejde på det grønne område.
Det har vi haft god gavn af.
Det kan ikke komme som en overraskelse, heller ikke for Radikale, at Det Konservative Folkeparti er et blåt parti.
Så det er ikke, fordi vi har vendt nogen bedetæpper – i øvrigt ville vi aldrig bruge den vending, er jeg nødt til at sige, på noget som helst andet end det, vi altid orienterer os mod.
Naturligvis ønsker vi en borgerlig, blå regering, så selvfølgelig orienterer vi os derhen.
Men jeg vil også sige, at jeg heller ikke synes, det passer, at de blå partier samlet set ikke kan tænke klimasikring, forsyningssikkerhed og kernekraft.
Der er der måske nogle andre partier, der skal lidt op i gear, så vi rent faktisk kan få den forsyningssikkerhed, der skal til.
Så det, der er vigtigt for mig at sige nu, er, at naturligvis kan vi også sammen med blå partier lave grøn politik, men man skal ikke tage fejl af, at vi også kerer os om at være det mest grønne parti i den blå familie.
Martin Lidegaard (RV), 2025-10-09:
Det kan hurtigt blive en diskussion om farver.
Jeg ved ikke, hvor blå Dansk Folkeparti er, når det kommer til stykket.
Jeg vil måske betegne dem med en anden farve.
Men lad det være, hvad det være vil – grønne er de i hvert fald ikke.
De er ikke med i klimaloven, og de er ikke med i nogen af energiaftalerne.
Så jeg synes, man må konstatere, at det ikke ligefrem er det, der fylder derude.
Og så kan man lægge det sammen med deres EU-politik og deres forhold til udenlandsk arbejdskraft, international arbejdskraft osv.
Nå, lad det nu ligge.
Vi har jo fremlagt en plan om måske at skrue op for udfasningen af sort energi, både i vores biler, i vores olie- og gasfyr og i vores industri.
Sólbjørg Jakobsen (LA), 2025-10-09:
Tak, og jeg er helt enig; det var en dejlig dag.
I forhold til veteranerne sætter vi også pris på, at Konservative typisk er dem, som også husker på dem, der har sat deres liv og sjæl på spil for vores land og i kampen for vores frihed og vores demokrati.
Derfor vil jeg bare sige tak til Konservative for at være gode til at holde det fokus.
Mona Juul (KF), 2025-10-09:
Tak for spørgsmålet, og også en stor tak for samarbejdet til Liberal Alliance.
Vi havde et godt konvent den dag.
Det gik rigtig, rigtig fint, og 50 forslag er noget, der rykker, og det er altså kun på de første 100 dage, skal jeg bare lige hilse og sige; der er mere i posen, så vi skal nok komme igennem alle de politikområder, som der er nogen der en gang imellem står og kræver.
Men vi vil bare rigtig gerne være med til at støtte bedre op om veteraner i Danmark.
Vi synes, at vi har gjort for lidt, og vi synes, at de lidt for meget bliver efterladt på perronen, og derfor har vi lavet nogle initiativer i fællesskab blandt de blå partier, som jeg synes er rigtig nyttige.
Hans Andersen (V), 2025-10-09:
Tak for det, tak for at være så konstruktiv.
Jeg håber på, at De Konservative bider sig fast og hjælper Venstre og regeringen med at sikre, at det bliver billigere at være dansker i det år, vi går ind i.
Det kræver selvfølgelig, at Konservative så bliver i forhandlingslokalet, og det håber jeg på også bliver til virkelighed.
Så vil jeg bare spørge: Er Det Konservative Folkeparti enige med mig i, at i forhold til førtidspension handler det primært om, at det er indvandrere og indvandrerkvinder, som først og fremmest er målgruppen for den reform af førtidspensionen, vi skal lave?
Mona Juul (KF), 2025-10-09:
Bare lige for at det er sagt: Vi går ikke ind i et forhandlingslokale for at gøre Venstre glade – det kan jeg godt sige – i nogen som helst sammenhæng.
Vi går kun ind i et forhandlingslokale og bider os fast, hvis det er, at vi kan hjælpe de danske borgere med at lave et bedre land.
Det er derfor, vi er her.
Vi er borgerlige stemmer, der arbejder.
Det er det, vi altid går til forhandlinger på.
Ja, førtidspension er blevet en udfordring for den danske stat, fordi der er 265.000 danskere, der lige nu er på førtidspension, og det er alt, alt for mange.
Det er bl.a. danskere af anden herkomst end vestlig, og det er vi simpelt hen nødt til at se på.
Kristian Bøgsted (DD), 2025-10-09:
Tak for talen, og tak for det samarbejde, vi har partierne imellem.
Jeg vil egentlig godt snakke lidt om forsvarsområdet og dronesituationen.
Så jeg vil egentlig bare gerne spørge fru Mona Juul, om ordføreren mener, at vi fra dansk side – når man tager i betragtning, hvor længe vi har arbejdet med det her område – har været forberedt nok på den situation, der er opstået her, og har reageret tidsnok til at forberede os på det.
Mona Juul (KF), 2025-10-09:
Tak for spørgsmålet.
Og rigtig mange tak for det gode samarbejde.
Der er ikke nogen tvivl om, at de hybridangreb, som sker både her og i andre lande, er kommet som en overraskelse i Danmark.
Det kan jeg simpelt hen ikke se på anden vis.
Jeg synes, vi er på hælene, og jeg synes, at regeringens håndtering af det har været kritisabel.
Jeg synes, og det tillod jeg mig også at sige fra dag et, at vi blev ydmyget.
Vi stod og vidste ikke, hvad det var, der skulle ske.
Det var i hvert fald den oplevelse, man også havde som folketingsmedlem.
Jeg håber, at der er kommet langt mere styr på det, men jeg må sige, at det har været helt afgørende, at vi er en del af nogle internationale fællesskaber, også i forhold til vores beredskab og forsvar.
Det tror jeg har været meget klogt.
Kristian Bøgsted (DD), 2025-10-09:
Jeg er helt enig i, at på det punkt er det godt at vi også har gode allierede at arbejde sammen med.
Mona Juul (KF), 2025-10-09:
Jeg synes bestemt, der er behov for at få styrket både vores forsvar og vores beredskab.
Jeg synes, vi er godt i gang i forhold til forsvaret, men det, jeg somme tider savner, er en sådan lidt større ærlighed om, hvor lang tid tingene egentlig tager.
Jeg bryder mig ikke om det, hvis man leder et land med pressemøder, sådan som jeg synes vi har set det på det seneste.
Jeg synes, det er vigtigt, at danskerne er klar over, hvad situationen er, hvor lang tid det tager, og hvornår det er, at vi har et forsvar, vi kan være bekendt.
Lisbeth Bech-Nielsen (SF), 2025-10-09:
Vi i de grønne partier har jo tit sat stor pris på Det Konservative Folkeparti, fordi det ligesom var det grønne parti i den blå blok, og på nogle stræk gør vi det også stadig væk, men ligesom der også er kommet en ny skarp retorik på nogle andre områder, synes jeg egentlig, at Det Konservative Folkeparti er gået lidt tilbage i forhold til den grønne dagsorden.
Konkret bliver Draghirapporten i EU lige nu både brugt og, synes jeg, nogle gange også misbrugt til at lave deregulering af grønne initiativer på miljøområdet, klimaområdet og andet.
Man kalder det forenkling og forsimpling, men i virkeligheden er det jo noget, som den sorte lobby får sneget ind, og det synes jeg nogle gange Konservative støtter lidt for meget op om i forhold til den grønne profil.
Ligeså også med ønsket om billigere biler, som jo også modarbejder noget af den her dagsorden.
Har jeg helt misforstået De Konservative?
Mona Juul (KF), 2025-10-09:
Tak for det.
Og tak for spørgsmålet, for det giver mig anledning til at sige: Ja, det har fru Lisbeth Bech-Nielsen.
Det er en kæmpe misforståelse.
Der er ikke nogen forskel på, hvor den grønne profil er i Det Konservative Folkeparti hverken nu, for 1 år siden eller for 2 år siden.
Men vi må også erkende, at vi har ét mandat i EPP-gruppen, og det er ikke altid helt nok til at trække EPP-gruppen i en grøn nok retning.
Men jeg må bare sige, at til de møder, jeg har haft med Ursula von der Leyen, garanterer hun mig hver gang, at man også i EPP-gruppen vil arbejde mod en grøn omstilling, og det arbejder vi på at være med til at præge hele vejen.
Så nej, der ikke noget, der er gået tilbage der, men det er klart, at vi ikke lige sidder i et kæmpestort forhandlingslokale, ligesom vi gjorde under den grønne trepart, så derfor mødes vi nok ikke så ofte og taler om det grønne lige nu.
Lisbeth Bech-Nielsen (SF), 2025-10-09:
Så lad os holde os til ønsket om billigere biler i Danmark.
Vi har heldigvis kunnet se, at det går godt med elbilsudviklingen og elbilsmarkedet.
Det var noget, der var mange, der ikke et troede på for år tilbage, da vi havde diskussionen om, at vi skulle fremme det.
Nu går det heldigvis rigtig godt, men det bliver jo modarbejdet, hvis man på andre områder så også siger, at så skal der faktisk være mere og bedre konkurrence fra fossile biler.
Så hvordan spiller det ind i ønsket om en grøn omstilling af vores bilpark?
Mona Juul (KF), 2025-10-09:
Lige nu er jeg er allermest optaget af, hvordan vi kan sikre, at vi stadig væk har elbiler på den anden side af årsskiftet, for der kommer jo altså et skifte, i forhold til hvad det koster at købe en elbil.
Det er et af de første skridt, vi skal tage, tænker jeg, og der sjak vi have fundet ud af, hvordan vi får det løst.
Jeg må desværre sige, at jeg ikke rigtig kan se, at regeringen er kommet med noget udspil endnu, og derfor er vi jo nødt til at bede regeringen om at komme med et bud på det.
Så tror jeg bare, at vi også nødt til at trække vejret, i forhold til hvordan vi skal nå at få lavet en udskiftning af hele bilparken.
Men vi er fuldstændig klar over opgaven.